Pielikums Nr.2

**DARBA UZDEVUMS**

Būvuzraudzības veikšana objektā “Tramvaja infrastruktūras pielāgošana zemās grīdas tramvaja parametriem. Rīga, 7.tramvaja maršruts”

1. **Būvuzraudzības pakalpojumu nepieciešamības pamatojums** - Pasūtījums tiek plānots projekta ieceres “Rīgas tramvaja infrastruktūras pielāgošana zemās grīdas tramvaja parametriem” / RTIP5.7 (turpmāk – Projekts) Darbības programmas “Izaugsme un nodarbinātība” 4.5.1. specifiskā atbalsta mērķa “Attīstīt videi draudzīgu sabiedriskā transporta infrastruktūru” 4.5.1.1. pasākuma “Attīstīt videi draudzīgu sabiedriskā transporta infrastruktūru (sliežu transporta)” ietvaros, saskaņā ar 2020.gada 28.jūlija Ministru kabineta noteikumu Nr. 467[[1]](#footnote-2) nosacījumiem, attiecīgajiem Centrālās finanšu un līgumu aģentūras izsludinātajiem atlases un Civiltiesiskā līguma par Projekta ieviešanu nosacījumiem, kā arī citiem Projekta ieviešanu regulējošajiem normatīvajiem aktiem.
2. **Būvniecības ieceres īstenošanas mērķis -** Lai Maskavas forštates un Ķengaraga apkaimēs palielinātu tādu sabiedriskā transporta lietotāju skaitu, kas izmanto videi draudzīgu sabiedrisko transportu, vienlaikus mazinot sastrēgumus un privātā autotransporta ietekmi uz vidi un gaisa kvalitāti, nepieciešams uzlabot pārvietošanās pieredzi sabiedriskajā transportā, nodrošinot iespēju pasažieriem pārvietoties modernā, kvalitātes standartiem un vides pieejamības prasībām atbilstošā sabiedriskajā transportlīdzeklī, kā arī padarīt tramvaja satiksmi ātrāku un efektīvāku. Mērķa sasniegšanai nepieciešams paredzēt tramvaja infrastruktūras pielāgošanu zemās grīdas tramvaja kustībai, veicot attiecīgus pārbūves un atjaunošanas darbus 7.tramvaja maršruta posmā no Centrāltirgus līdz galapunktam “Ķengarags”.
3. **Vispārīga informācija**
   1. Būvniecības iecere paredz tramvaja infrastruktūras un ar to saistīto infrastruktūras objektu pārbūvi un atjaunošanu atbilstoši būvprojektu *“Tramvaja infrastruktūras pielāgošana zemās grīdas tramvaja parametriem. 7.tramvaja maršruts.”* un *“Tramvaja infrastruktūras pielāgošana zemās grīdas tramvaja parametriem. 7.tramvaja maršruts. ELT un ELT-TKT risinājumi.”* (turpmāk – Objekts) risinājumiem un saskaņā ar būvniecības lokālā tāmē norādīto darbu apjomu un izmaksu sarakstu, ievērojot spēkā esošo normatīvo aktu prasības.
   2. Objekta adrese: Rīga, Maskavas ielas posms no Centrāltirgus līdz tramvaja galapunktam “Ķengarags”, ar elektrokabeļu savienojumu Centrāltirgus ielā un pievadiem līdz RP SIA “Rīgas satiksme” apakšstacijām Pūpolu ielā 14, Abrenes ielā 13, Fridriķa ielā 2, Ķengaraga ielā 3A un Aviācijas ielā 1C.
   3. Būves grupa, būves lietošanas veids: II grupa, 2122 Pilsētas sliežu ceļi, 2214 Maģistrālās elektropārvades un elektrosadales līnijas.
   4. Būvatļauju Nr.: BIS-BV-4.2-2021-838, BIS-BV-4.2-2021-839.
   5. Orientējošais būvuzraudzības laiks – 12 mēneši no atzīmes izdarīšanas būvatļaujās par būvdarbu uzsākšanas nosacījumu izpildi.
4. **Būvuzraudzības darba uzdevums**
   1. Būvdarbu būvuzraudzības pakalpojuma apraksts:
      1. Būvuzraudzību jāveic saskaņā ar Būvniecības likuma un Ministru kabineta 2014. gada 19. augusta noteikumu Nr.500 “Vispārīgie būvnoteikumi” (turpmāk – VBN) prasībām, kā arī saskaņā ar būvprojekta norādēm un citu būvniecību reglamentējošo normatīvo aktu prasībām.
      2. Būvuzraugam jānodrošina nepārtraukta būvniecības procesa uzraudzība, t.i., būvdarbu uzraudzība jāveic, kad vien tiek veikti būvdarbi, ja nepieciešams, arī ārpus normālā darba laika un brīvdienās[[2]](#footnote-3).
      3. Būvuzraugam ir saistoši Pasūtītāja pārstāvja, Rīgas domes Pilsētas attīstības departamenta, kas Rīgas pilsētā pilda būvvaldes funkciju, vai būvinspektora norādījumi par būvuzraudzības jautājumiem, ja tie tiek uzdoti saskaņā ar Latvijas Republikas būvniecības tiesību aktu regulējumu un/vai būvprojektu.
      4. Būvuzraugam Objektā jāatrodas, izvērtējot būvdarbu raksturu un atbilstoši objektīvai nepieciešamībai, bet ne retāk kā 2 (divas) reizes nedēļā, neieskaitot būvdarbu vadības sanāksmes un laiku pēc Pasūtītāja pārstāvja uzaicinājuma.
      5. Pēc Pasūtītāja pārstāvja pieprasījuma atbildīgajam būvuzraugam Objektā jāierodas nekavējoties, bet ne vēlāk kā 4 (četru) stundu laikā no pieprasījuma saņemšanas telefoniski vai elektroniski.
      6. Būvuzraugam jāatskaitās saskaņā ar šajā darba uzdevumā noteikto, kā arī pēc Pasūtītāja pārstāvja pieprasījuma jāziņo un jāsniedz papildus informācija par būvuzņēmēja lēmumiem un būvdarbu gaitu.
      7. Būvuzraugam jākontrolē un ikmēneša atskaitē jānorāda būvdarbos pielietoto būvizstrādājumu atbilstība būvuzņēmēja iepirkuma piedāvājumam, kā arī ekvivalentu materiālu pielietošana, ja tādi uzrādīti būvuzņēmēja iepirkuma piedāvājumā.
      8. Būvuzraugam būvniecības laikā jāveic būvuzņēmēja ikmēneša iesniegto un izbūvēto darbu apjomu uzmērīšana un aprēķins, un jākontrolē to atbilstība tāmes darbu apjomiem.
      9. Mērījumu un aprēķinu rezultātus būvuzraugs iesniedz Pasūtītājam. Ja būvuzraudzības kārtībā uzmērītie darbu apjomi atšķiras no būvuzņēmēja iesniegtajiem darbu apjomiem, tad būvniecības dalībnieki kopīgi lemj par darbu apjomu atbilstību.
      10. Būvuzraudzība veicama no būvuzraudzības līguma noslēgšanas dienas un būvniecības darbu uzsākšanas līdz Objekta nodošanai ekspluatācijā.
      11. Dokumentācijas aprite, kas saskaņā ar darba uzdevumu iesniedzama Pasūtītājam (atskaites u.c.) pēc iespējas tiek organizēta elektroniski, to nosūtot uz Pasūtītāja pārstāvja elektroniskā pasta adresi vai iesniedzot Pasūtītājam ar elektroniski parakstītu vēstuli, savukārt citas ar būvniecības procesu un tā progresu saistošas informācijas sniegšana notiek būvdarbu vadības sanāksmju laikā. Operatīvu jautājumu risināšana organizējama, ar Pasūtītāja pārstāvi sazinoties telefoniski, rakstot uz elektroniskā pasta adresi un/vai tiekoties Objektā.
   2. Papildus VBN 125.punktā noteiktajiem būvuzrauga pienākumiem, būvuzraugam visā būvdarbu veikšanas posmā līdz Objektu nodošanai ekspluatācijā ir šādi pienākumi un saistības:
      1. Būvuzraugs kopā ar Pasūtītāju, autoruzraugu, būvuzņēmēju un/vai viņu pilnvarotiem pārstāvjiem piedalās būvdarbu vadības sanāksmēs. Sanāksmes tiek organizētas attālināti vai klātienē. Sanāksmju protokoli tiek parakstīti ar elektronisko parakstu un tie ir saistoši visiem būvniecības dalībniekiem.
      2. Novērtē būvniecības riskus un sniedz Pasūtītājam informāciju par iespējamiem risinājumiem risku preventīvai novēršanai.
      3. Atbilstoši kompetencei sniedz iespējamos risinājumus problēmjautājumu risināšanai, tai skaitā nesaskaņu vai neskaidrību gadījumos starp Pasūtītāju, būvuzņēmēju un/vai autoruzraugu.
      4. Analizē un saskaņo būvuzņēmēja darbu veikšanas projektus, darbu veikšanas kalendāros grafikus, darbu izpildes aktus un citus ar būvniecību saistītos dokumentus, seko līdzi autoruzraudzības procesam, piedalās neparedzēto būvdarbu, projekta risinājumu izmaiņu izvērtēšanā un sagatavo par šiem jautājumiem ieteikumus un komentārus, informē un konsultē Pasūtītāju.
      5. Pārbauda, vai būvuzņēmēja rīcībā ir būvdarbu veikšanai nepieciešamais būvprojekts un cita būvdarbu veikšanai nepieciešamā dokumentācija.
      6. Nepieļauj būvdarbu uzsākšanu, ja nav saņemta atzīme par būvdarbu uzsākšanas nosacījumu izpildi.
      7. Pārbauda un izvērtē būvuzņēmēja veikto būvdarbu izpildes aktus, akceptējot tos vai sniedzot pamatotu noraidījumu 5 (piecu) darba dienu laikā no saņemšanas brīža, un par savu lēmumu nekavējoties informē Pasūtītāju.
      8. Kontrolē būvdarbu izmaksu atbilstību Pasūtītāja apstiprinātajām izmaksu tāmēm.
      9. Piedalās konstatēto defektu fiksācijā, sagatavojot un parakstot attiecīgi sastādītu aktu.
      10. Pievērš īpašu uzmanību un regulāri veic pārbaudi Objektā veicamo būvdarbu un pielietojamo izstrādājumu, iekārtu un materiālu kvalitātei, kam jāatbilst Latvijas Republikā spēkā esošo būvnormatīvu vai citām prasībām, ja tādas definētas līgumā, kas noslēgts ar būvuzņēmēju. Iepriekš vienojoties ar Pasūtītāju, organizē nepieciešamās kvalitātes pārbaudes sertificētās laboratorijās, sagatavo atskaites un prezentē testu rezultātus Pasūtītājam.
      11. Uzrauga, lai būvdarbi Objektā tiktu veikti, nebojājot iebūvējamās iekārtas un būvizstrādājumus.
      12. Izpilda Pasūtītāja norādījumus un ieteikumus ar nosacījumu, ka tie nav pretrunā ar būvprojektu un Latvijas Republikā spēkā esošiem normatīviem aktiem.
      13. Ja būvuzraudzības procesā tiek atklāti defekti, pārkāpumi vai atkāpes no būvprojekta, būvdarbu tāmes un spēkā esošajiem Latvijas būvnormatīviem, būvuzraugs par to informē Pasūtītāju, kā arī pieprasa no būvuzņēmēja novērst konstatētās neatbilstības un uzrauga neatbilstību novēršanas izpildi.
      14. Kontrolē un uzrauga būvdarbu veikšanas un finanšu grafikus, uzrauga, lai visi ar Objekta būvniecību saistītie būvdarbi tiktu izpildīti atbilstoši ar būvuzņēmēju noslēgtajam līgumam, būvdarbu vadības sanāksmēs ziņo darbu izpildes atbilstību grafikiem.
      15. Kontrolē būvdarbu apjomu faktisko izpildi atbilstoši būvuzņēmēja sagatavotiem ikmēneša būvdarbu izpildes pieņemšanas - nodošanas aktiem un apstiprina tos atbilstoši padarītajam būvdarbu apjomam.
      16. Pieļauj tikai būvprojektā noteiktu un attiecīgajiem standartiem un/vai tehniskajiem noteikumiem atbilstošu tehnoloģisko iekārtu, materiālu un būvizstrādājumu lietošanu vai to ekvivalentus (ja tādi tiek pielietoti būvniecības līguma izpildē), ja tiem ir nepieciešamās ražotāju un/vai piegādātāju deklarācijas un tehniskās pases.
      17. Kontrolē, lai būvuzņēmējs sagatavotu Objektā iebūvēto inženieriekārtu ražotāju ekspluatācijas instrukcijas. Pārliecinās, ka būvuzņēmējs veic apmācības vai instruktāžu, ja tādas ir nepieciešamas un/vai šādu prasību nosaka ražotājs, tiem Pasūtītāja darbiniekiem, kas veiks būvju vai inženieriekārtu tālāko ekspluatāciju.
      18. Objektā veic būvdarbu kvalitātes kontroli atbilstoši VBN, līgumam ar būvuzņēmēju, būvprojektam un ar būvniecību saistītajai dokumentācijai.
      19. Būvuzraugs savlaicīgi brīdina Pasūtītāju par iespējamām problēmām un riskiem Objekta būvniecības un turpmākās ekspluatācijas laikā, sniedzot informāciju par to iespējamiem risinājumiem.
      20. Būvuzraugs sagatavo un iesniedz Pasūtītājam ikmēneša atskaiti par būvniecības gaitu iepriekšējā mēnesī, tai skaitā par būvdarbu grafika ievērošanu.
      21. Aptuveni vienu mēnesi pirms plānotās Objekta nodošanas ekspluatācijā sagatavo informāciju par būves gatavības statusu un sastāda nepabeigto būvdarbu sarakstu, to izpildes grafiku un veic tā kontroli līdz pilnīgai būvdarbu pabeigšanai un pieņemšanas - nodošanas akta parakstīšanai starp būvuzņēmēju un Pasūtītāju.
      22. Veic citas darbības, kas pēc būtības un atbilstoši spēkā esošajiem normatīvajiem aktiem ir būvuzrauga pienākums. Veic visus tā kompetencē ietilpstošos pasākumus, kas nepieciešami Objekta nodošanai ekspluatācijā (atzīmes par būvdarbu pabeigšanu saņemšanai).
   3. Papildus VBN 126.punktā noteiktajām būvuzrauga tiesībām, veicot būvuzraudzību, būvuzraugam ir šādas tiesības:
      1. Organizēt ārkārtas sanāksmes Objekta aktuālo jautājumu risināšanai, pieaicinot Pasūtītāja pārstāvi, būvuzņēmēju, autoruzraugu un citus būvniecības dalībniekus, kuru dalība nepieciešama sanāksmes laikā. Sanāksmju protokoli tiek parakstīti ar elektronisko parakstu un tie ir saistoši visiem būvniecības dalībniekiem. Sanāksmes var tikt organizētas attālināti vai klātienē.
      2. Lauzt būvuzraudzības līgumu un par to rakstiski informēt Rīgas domes Pilsētas attīstības departamentu vai Būvniecības valsts kontroles biroju, ja Pasūtītājs pieprasa veikt darbības, kas ir pretrunā ar būvniecību reglamentējošiem normatīvajiem aktiem. Tiesības lauzt līgumu ir tikai tad, ja būvuzraugs nosūta Pasūtītājam rakstisku paziņojumu, un Pasūtītājs 10 (desmit) darba dienu laikā pēc paziņojuma saņemšanas nav atsaucis pieprasījumu veikt darbības, kas ir pretrunā ar būvniecību reglamentējošiem normatīvajiem aktiem.
   4. Veicot būvuzraudzību, būvuzraugs ir atbildīgs par:
      1. Būvdarbu norises uzraudzību kopumā atbilstoši VBN noteiktajām prasībām, noslēgtā būvuzraudzības līguma prasībām, kā arī citu būvniecību reglamentējošo normatīvo aktu prasībām.
      2. To, lai būvdarbos tiktu izmantoti kvalitatīvi un būvprojektam atbilstoši būvizstrādājumi.
      3. Neplānotiem būvdarbu pārtraukumiem, ja tie radušies būvuzrauga vainas dēļ.
      4. Pasūtītājam vai būvuzņēmējam nodarītajiem zaudējumiem, kas radušies būvuzrauga bezdarbības vai vainas dēļ.
   5. Pēc būvobjekta būvdarbu pabeigšanas, bet pirms Objekta pieņemšanas - nodošanas akta parakstīšanas, būvuzraugs:
      1. Apsekojot būvi, veic defektu un nepilnību uzskaitījumu, par to sastādot attiecīgu aktu, kā arī veic nepilnību un defektu rašanās iemeslu un cēloņu noskaidrošanu, un pieprasa būvuzņēmējam sniegt nepilnību un defektu novēršanas plānu un novēršanas termiņu.
      2. Ja nepieciešams, ierosina Pasūtītājam attiecīgu līgumsodu uzlikšanu būvuzņēmējam par līguma saistību nepildīšanu.
      3. Līdz Objekta nodošanai ekspluatācijā būvuzraugs iesniedz Pasūtītājam pilnu atskaiti par faktiski padarīto būvdarba apjomu un faktiski izlietoto naudas līdzekļu apjomu, pamatojot atskaitē minētos rādītājus ar esošo dokumentāciju (darbu izpildes akti, pavadzīmes, rēķini, vienošanās un citu), kā arī nodod Pasūtītājam visus būvuzraudzības laikā saņemtos dokumentus.

1. 28.07.2020. MK Not. Nr. 467 “Darbības programmas “Izaugsme un nodarbinātība” 4.5.1. specifiskā atbalsta mērķa “Attīstīt videi draudzīgu sabiedriskā transporta infrastruktūru” 4.5.1.1. pasākuma “Attīstīt videi draudzīgu sabiedriskā transporta infrastruktūru (sliežu transporta)” īstenošanas noteikumi” (ar grozījumiem 07.01.2021. un 07.09.2021.) [↑](#footnote-ref-2)
2. Ārpus darba laika vai brīvdienās veicamā būvuzraudzība ir saskaņojama atsevišķi ar Pasūtītāju. [↑](#footnote-ref-3)